Xirivella activa un pla de seguretat i vigilància de patinets elèctrics
24 de maig de 2024

(Xirivella, 24/05/2024). Xirivella ha posat en marxa un pla de seguretat, vigilància i informació per al bon ús dels patinets elèctrics.

Durant les pròximes setmanes, des del consistori s'activarà una campanya d'informació i conscienciació sobre la normativa referent a aquests vehicles amb el lema: 'El patinet elèctric no és un joguet, no te la jugues'. A més, la Policia Local intensificarà la vigilància per a vetlar pel compliment de les normes amb l'objectiu de millorar la seguretat, tant dels usuaris dels patinets com la resta de persones que es puguen veure afectades, i afavorir la convivència.

Segons Héctor Ramón, regidor de Xirivella, “hem d'adaptar-nos a les noves modalitats de mobilitat i al seu torn garantir la seguretat tant dels usuaris dels patinets, com dels vianants i la resta de vehicles que ara han de conviure”.

Referent a això, la Policia Local recorda que enguany ha entrat en vigor una nova normativa per als vehicles de mobilitat personal (VMP) i els patinets elèctrics ja tenen la consideració jurídica de vehicle. “Entre les mesures més destacades, els usuaris de patinets elèctrics han de respectar els senyals de circulació, no conduir sota els efectes d'alcohol o drogues, no circular per damunt de la vorera ni per vies interurbanes, no anar més d'una persona en el patinet, no superar els 25 km/h i no utilitzar dispositius de telefonia mòbil o auriculars durant la conducció”, recorda la inspectora de la Policia Local de Xirivella.

No respectar les normes comporta importants sancions:100 euros per anar més d'una persona; 200 per circular per la voreres o vies interurbanes, per creuar pel pas de zebra, per anar de nit sense reflectora o per usar auriculars o telèfon mòbil; i 1.000 euros per donar positiu en alcohol o drogues.

Amb l'entrada en vigor de la nova normativa, el passat 22 de gener, la Direcció General de Trànsit també exigeix que els VMP comercialitzats a Espanya complisquen unes determinades característiques i han de comptar amb un certificat de circulació i una identificació. A més, estableix que els patinets antics només podran circular fins a 2027, si volen continuar utilitzant-los hauran de ser homologats.